同水心弔薛子舒墓
作者：戴栩
朝代：宋

paragraphs: 自劚青雲去，長途墜玉鑣。
有名天所吝，無病藥爲妖。
月斧千家寂，霓梭五色銷。
夢靈虛吐鳳，數短實如鴞。
筦庫嗟常調，弓旌欠特招。
貴兒嫌苦淡，盛葉不蕭條。
往憶京華旅，相隨柳外橋。
行藏今止此，歲月忽同飄。
留札寬親抱，緘文付穉髫。
敬亭花自發，族隴木仍喬。
稍待刊銘志，從知慰泬寥。
友朋如昨日，來往未辭遥。
酹散窗生霧，吟寒斗掛杓。
百年齊一盡，終譽在山椒。